LHกำไรสั้นห่วงอนาคตไม่มีKHช่วย
นักวิเคราะห์ดาหน้ามองหุ้น LH แจ่ม หลังฟาดกำไรขายหุ้น KH ผลงานปีนี้หรู ห่วงอนาคต
20 ส.ค. 2554

นักวิเคราะห์ดาหน้ามองหุ้น LH แจ่ม หลังฟาดกำไรขายหุ้น KH ผลงานปีนี้หรู ห่วงอนาคต
นักวิเคราะห์บริษัทหลักทรัพย์ (บล.) ธนชาต ยังคงแนะนำ “ซื้อ” หุ้นบริษัท แลนด์แอนด์เฮ้าส์ (LH) ในราคาเป้าหมายหุ้นละ 8 บาท หลังคาดว่าบริษัทจะได้กำไรหลังหักภาษีจากการขายหุ้นบริษัท บางกอก เชน ฮอสปิทอล (KH) ถึง 1,900 ล้านบาท ในช่วงไตรมาสแรกปีนี้ และยังคงเหลือหุ้น KH อยู่ 0.06%
“LH ยังเป็น Top Pick ของเรา และมีเงินในการลงทุนสำหรับปีนี้”
บล.ธนชาต ระบุว่า ปัจจัยพื้นฐานของ LH กำลังเปลี่ยนแปลง การมีกลยุทธ์ผลิตภัณฑ์ที่มีความยืดหยุ่นมากขึ้นอย่างมาก พร้อมผลิตภัณฑ์ที่มากขึ้นและมีคุณภาพสูง น่าจะช่วยให้ LH มีผลงานดีกว่าคู่แข่ง ขณะที่กำไรยังเติบโตดีท่ามกลางราคาหุ้นที่ยังต่ำกว่าที่ผ่านมา
บล.บัวหลวง แนะนำให้ซื้อเก็งกำไรหุ้น LH หลังปรับเพิ่มประมาณการกำไรต่อหุ้นในปีนี้ขึ้น 42% จาก 0.43 บาท มาอยู่ที่ 0.60 บาท และราคาเป้าหมายจาก 5.35 บาท มาอยู่ที่ 7.20 บาท สะท้อนกำไรจากการขาย KH จำนวน 1,900 ล้านบาท
สำหรับปี 2555 เป็นต้นไปได้ปรับลดประมาณการกำไรหลักลง 3% จากส่วนแบ่งรายได้จาก KH ที่หายไป
นักวิเคราะห์ บล.เกียรตินาคิน ก็แนะนำเพียงการเก็งกำไรหุ้น LH หลังมีกำไรจากการขายหุ้นครั้งนี้ แต่ในอนาคตกำไรที่รับรู้จาก KH หายไปประมาณ 170 ล้านบาทต่อปี
ด้านราคาหุ้น LH เปิดแรงตามคาดการณ์ แต่ไปต่อไม่ไหว ปิดที่ 5.60 บาท บวก 0.25 บาท หรือ 4.67%